Foto wys hartverskeurende laaste oomblik | Maroela Media
Stephanie Ray klou verbete aan Blake Ward in die hospitaal. (Foto: Facebook)
'n Hartverskeurende foto wys hoe 'n 15-jarige meisie verbete aan haar kêrel (16) klou in sy hospitaalbed voordat die masjiene wat hom aan die lewe gehou het, afgeskakel is.
Stephanie Ray (15), 'n Britse meisie, het 'n hartroerende huldeblyk op Facebook gelewer met die foto van haar en haar vriend, Blake Ward.
"Vandag was vir my die moeilikste dag nóg en dit is 'n dag wat ek nooit sal kan vergeet nie," het die tienermeisie emosioneel op Facebook geskryf. "Ek het nog nie [Blake se] bed verlaat sedert die ongeluk nie. Soos julle almal weet was hy 'n liefdevolle persoon wat enigiets vir enigiemand sou doen.
"Ons is gister ingelig dat Blake se brein nooit gaan herstel nie en dat sy brein té beskadig is. Ons moes die moeilike besluit neem om die masjiene af te skakel en hom te laat gaan. Weet net, hy was nie in enige pyn voor hy dood is nie en sy familie was by hom. Hy sal vir altyd gemis word en hy sal altyd 'n spesiale plek in my hart hê. Vlieg hoog, baby boy, ek sal jou trots maak."
Cambrian News berig Ward het byna 'n week gelede amper in die see in Tywyn, 'n kusdorp naby Gwynedd in die suide van Wallis, verdrink. Hy is per helikopter na die Alder Hey-hospitaal in Liverpool geneem en is twee dae na die ongeluk in dié hospitaal dood.
Volgens die BBC is nog 'n 16-jarige asook 'n 17-jarige ook per helikopter na veiligheid gebring nadat hulle saam met Ward in die moeilikheid beland het.
Die drie tieners was op die strand saam met familielede toe die voorval plaasgevind het.
Genoeg om 'n mens hartseer te maak – huil hier in my binneste en 'n traan sit vas langs my ooglid.
Jip…..nes ek 22 jaar terug my pa vasgehou het terwyl die lewensbloed uit die 9mm gaatjie in sy lyf sypel….en ek die mees vernederende oomblik van magteloosheid beleef wat nie beskryf kan word nie. Niks is ooit weer dieselfde nie, en daar is niks wat jy daaraan kan doen nie……jy leef maar net daarmee saam so goed as wat jy kan….en doen skadebeheer terwyl jy glimlag en sê "Dit gaan goed"…..as iemand vra…
Dis ontstellend! Hoekom 'n foto daarvan neem in die eerste plek en hoekom dit dan nog publiseer ook…,
Ek kan verstaan dat dit 'n verskriklike ding is om deur te gaan vir die meisie en dat sy 'n laaste foto van hulle saam wil he. Maar waarom dit plaas vir almal om te sien? Watter doel dien dit? So iets is so seer en so persoonlik. Maar dit lyk vir my dat mense deesdae niks meer as heilig sien nie en enigiets sal doen vir "likes" en "shares" op sosiale media.
My hart is so seer !! Ek kan net dink hoe sy voel. Ek wens ek kon by my pa gewees het toe hy gesterf het. Ons is net deur die hospitaal ingelig hy het gesterf, hul het nie eens die moeite gedoen en gesê ons moet kom hy is op sy einde nie……hy het niemand by hom gehad nie. Al wat ek my troos is dat God by hom was toe hy gesterf het, hy was dan nie regtig "alleen" nie.